**[Εκτίμηση επιδημιολογικού κινδύνου χωρών σχετικά με τη νόσο COVID-19, ημερομηνίας 19/06/2020](http://www.xtenzio2.com/pio/tl.php?p=mmu/msw/rs/15c/rv/rs//https%3A%2F%2Fwww.pio.gov.cy%2F%CE%B1%CE%BD%CE%B1%CE%BA%CE%BF%CE%B9%CE%BD%CF%89%CE%B8%CE%AD%CE%BD%CF%84%CE%B1-%CE%AC%CF%81%CE%B8%CF%81%CE%BF.html%3Fid%3D14341)**

Μετά το άνοιγμα των συνόρων της χώρας από τις 9 Ιουνίου 2020, επαναξιολογήθηκε η επιδημιολογική εικόνα των διαφόρων χωρών ως προς τη νόσο COVID-19 και επιπλέον προστέθηκαν νέες χώρες στις πιο κάτω κατηγορίες. Η αξιολόγηση στηρίζεται πάντοτε στους επιδημιολογικούς δείκτες των χωρών, όπως: στον πραγματικό αριθμό αναπαραγωγής R(t) για SARS-CoV-2, τον αριθμό των νέων διαγνώσεων, τον αριθμό εργαστηριακών ελέγχων, το ποσοστό θνησιμότητας ανά 100,000 κατοίκους, τον εκτιμώμενο επιπολασμό και την επίπτωση και την ταξινόμηση από τον Παγκόσμιο Οργανισμό Υγείας (ΠΟΥ), όπως αυτοί οι δείκτες παρουσιάζονται σε έγκυρες βάσεις δεδομένων.

Σημειώνεται ότι η πιο κάτω κατηγοριοποίηση των χωρών, βάσει της επιδημιολογικής εκτίμησης κινδύνου, είναι εξαιρετικά δυναμική και μπορεί να διαφοροποιηθεί ανά πάσα στιγμή, καθώς η πανδημία εξελίσσεται και τα επιδημιολογικά δεδομένα μεταβάλλονται. Για τον σκοπό αυτό, θα ανακοινώνονται νέα στοιχεία και θα επικαιροποιείται ο κατάλογος των χωρών, σε τακτά χρονικά διαστήματα.

Βάσει των πιο πάνω, η αξιολόγηση που διενεργήθηκε ταξινόμησε τις χώρες ως ακολούθως:

**Κατηγορία Α – Χώρες χαμηλού κινδύνου στην παρούσα φάση**

Στην κατηγορία αυτή έχουν καταταχτεί χώρες με πραγματικό αριθμό αναπαραγωγής (Rt) μικρότερο του 1 ή/και μικρό αριθμό νέων διαγνώσεων (<1/100,000 κατοίκους την ημέρα) ή/και μικρή ή πολύ μικρή θνησιμότητα COVID-19 (<5-10/100,000 κατοίκους) ή/και ταξινόμηση σποραδικών περιπτώσεων (sporadic cases) ή συστοιβάδων περιπτώσεων (cluster of cases) κατά τον ΠΟΥ ή/και τουλάχιστον ικανοποιητικό εργαστηριακό έλεγχο (>3000 tests/100,000 κατοίκους):

•           Αυστραλία

•           Αυστρία

•           Βουλγαρία

•           Κροατία

•           Τσεχία

•           Δανία

•           Εσθονία

•           Φινλανδία

•           Γερμανία

•           Ελλάδα

•           Ελβετία

•           Ουγγαρία

•           Ισλανδία

•           Λετονία

•           Λιχτενστάιν

•           Λιθουανία

•           Λουξεμβούργο

•           Μάλτα

•           Νορβηγία

•           Σλοβακία

•           Σλοβενία

•           Νότια Κορέα

**Κατηγορία Β – Χώρες με πιθανόν χαμηλό κίνδυνο αλλά με μεγαλύτερη αμφιβολία σε σύγκριση με την Κατηγορία Α**

Στην κατηγορία αυτή έχουν καταταχτεί χώρες με πραγματικό αριθμό αναπαραγωγής (Rt) μεγαλύτερο του 1 ή/και αριθμό νέων διαγνώσεων >1/100,000 κατοίκους την ημέρα ή/και αυξημένη θνησιμότητα COVID-19 (>10/100,000 κατοίκους) ή/και περιορισμένο εργαστηριακό έλεγχο (<2000 tests/100,000 κατοίκους) ή έλλειψη ταξινόμησης κατά τον ΠΟΥ:

•           Βέλγιο

•           Γαλλία

•           Ιρλανδία

•           Ισραήλ

•           Ιταλία

•           Λίβανος

•           Ιορδανία

•           Ολλανδία

•           Ισπανία

•           Πολωνία

•           Ρουμανία

•           Ηνωμένα Αραβικά Εμιράτα

Από τις 20 Ιουνίου 2020, για επιβάτες προερχόμενους από τις χώρες Κατηγορίας Α,  δεν θα απαιτείται η προσκόμιση πιστοποιητικού εργαστηριακού ελέγχου. Οι επιβάτες που θα προέρχονται από τις χώρες της Κατηγορίας Β απαιτείται να έχουν προβεί σε εργαστηριακό έλεγχο από αναγνωρισμένο εργαστήριο κατά τις τελευταίες τουλάχιστον 72 ώρες προ της αναχώρησης και να έχουν Πιστοποιητικό, που να αποδεικνύει αρνητικό PCR για COVID-19. Τα πρόσωπα ανεξαρτήτως υπηκοότητας, όπου τεκμηριωμένα και κατόπιν ανακοίνωσης από το Υπουργείο Υγείας της Κυπριακής Δημοκρατίας, οι αρχές της χώρας (Κατηγορία Β) που διαμένουν, δεν παρέχουν υπηρεσία εργαστηριακών αναλύσεων, εναλλακτικά θα έχουν τη δυνατότητα να πραγματοποιήσουν τον εργαστηριακό έλεγχο κατά την άφιξή τους στην Κύπρο καταβάλλοντας οι ίδιοι το κόστος της εργαστηριακής εξέτασης που ανέρχεται στην τιμή των 60 ευρώ.

Σημειώνεται ότι για σκοπούς διασφάλισης της Δημόσιας Υγείας και εποπτείας της επιδημιολογικής εικόνας, θα γίνεται δειγματοληπτικός εργαστηριακός έλεγχος στους επιβάτες όλων των πτήσεων που θα αφικνούνται, με τον αριθμό των εξεταζόμενων να υπολογίζεται σε 300 άτομα την ημέρα.